V. Tomanová, ministerka práce, sociálnych vecí a rodiny SR: (2009-06-18):
Ja musím povedať, že vítam túto iniciatívu pána generálneho riaditeľa Sociálnej poisťovne a zdôrazňujem, že je absolútne nevyhnutné, aby Sociálna poisťovňa informovala svojich klientov o výhodách, nevýhodách, rizikách a to ako prvého, tak aj druhého piliera, s ktorými vlastne Sociálna poisťovňa pracuje. Ak na jednej strane má povinnosti Sociálna poisťovňa a dokonca platí penále za to, že odvádza odvody a na druhej strane, a nielen to, ešte na jednej strane a na tej prvej strane má ešte stále aj povinnosť, že dotuje tých zamestnávateľov, ktorí neplatia odvody, má povinnosť aj upozorňovať svojich klientov. Čiže, toľko asi odpoveď k vašej otázke. Ale nedá mi, aby som nepovedala jednu vec. Veľmi ma mrzí, že tu nevystupuje ani jeden poslanec, ktorý by hájil verejné záujmy občana – investora, alias sporiteľa, ale vystupuje tu hovorca za súkromný sektor, za súkromné DSS-ky a nielen vaše vyjadrenia a útoky, ale aj samotné kroky, ktoré v posledných dňoch a týždňoch robia DSS-ky, kde svoju činnosť jednoznačne podriaďujú výlučne vlastným záujmom. Občan – investor, alias sporiteľ je pre nich len prostriedok ako uchrániť dobrý biznis, v ktorom naďalej zostáva len jeden porazený hráč, pre ktorého sa takto nastavený systém môže stať v budúcnosti osudným, a tým hráčom je občan – investor, alias sporiteľ, účastník II. piliera. Správanie DSS-iek by sa malo stať vážnym signálom pre ľudí, ktorí zvažujú ako ďalej, aké rozhodnutie urobiť v súvislosti s účasťou v II. pilieri, či zotrvanie v II. pilieri neurobí z nich v budúcnosti novodobých žobrákov. Dokonca sa správcovské spoločnosti, teda súkromné správcovské spoločnosti tlačia alebo stavajú na stranu svojho obchodu takým spôsobom, že tlačia Svetovú banku do stanovísk, ktoré vyhovujú ich zámerom. Prekrúcajú oficiálne vyhlásenia alebo postoje predstaviteľov banky. V tejto súvislosti si dovolím povedať, že sa opakovane pokúšali v nedávnej minulosti ovplyvňovať rôzne inštitúcie v Európskej únii a medzi nimi aj organizáciu – Medzinárodnú organizáciu práce a konkrétne predstaviteľov odboru sociálneho zabezpečenia a taktiež Medzinárodnej asociácie sociálneho zabezpečenia. A keď hovorím o tom, že sa snažili ich ovplyvňovať, to je veľmi mierny výraz. Musím povedať, aby to bolo presnejšie vyjadrené, že sa dokonca pokúsili vydierať týchto zástupcov predstavitelia alebo zástupcovia dôchodkových správcovských spoločností v záujme toho, aby tieto odborné inštitúcie, celosvetové inštitúcie nepodporili kroky súčasnej vlády, pretože boli v súlade – a nakoniec stanovisko ste v roku 2007 aj týchto organizácii dostali – a len v záujme toho, aby udržali svoj veľký obchod. Viete, je smutné, že správanie DSS je také, aké je a že nekorektným spôsobom zneužívajú nedostatočné, ja by som povedala, právne i ekonomické vedomie občanov. Bez najmenšej hanby im dávajú falošné ilúzie a maľujú im fiktívnu ružovú budúcnosť. Ja si veľmi dobre spomínam na vyjadrenia pani, teraz exministerky financií, Brigity Schmögnerovej, ktorá upozorňovala ľudí, aby nevstupovali do BMG, AGV a podobne. Málokto a skoro žiadne médium sa nevenovalo týmto slovám, skôr natierali pani exministerku v tom, že vyzývala ľudí, aby neplatili koncesionárske poplatky. Dnes títo ľudia žiadajú odškodnenie od súčasnej vlády. Viete, nepadne mi ľahko, ale povedala by som, veľmi ťažko, keď ma osloví staršia dáma v Trenčíne na letisku a jednoznačne mi povie, či bude odškodnenie za to, že vložila svoje peniaze do Prvej garantovanej. A ja by som bola teda veľmi nerada, aby do obdobnej situácie sa dostalo viac ako 1 milión 460 tisíc investorov, alias sporiteľov v II. pilieri. Ja by som rada vyzvala práve občanov Slovenskej republiky, ktorí vstúpili do II. piliera, ale aj tých, ktorí nevstúpili, aby sa nebáli slobodne sa rozhodnúť, aby sa nebáli navštíviť ktorúkoľvek z pobočiek Sociálnej poisťovne alebo Ústredie Sociálnej poisťovne, aby navštívili úrady práce a ich detašované pracoviská, všetci sú schopní poskytnúť im odborné informácie, aby sa nebáli zavolať na bezplatnú linku na ministerstve práce a žiadali objektívne informácie, údaje o tom, ako sa dosiaľ vyvíja II. pilier, že rastové vyvážené fondy sú v červených číslach, že vlastne 95 % sporiteľov v súčasnej dobe má na svojom účte menej peňazí, ako tam bolo vložené a súčasne sa môžu dozvedieť, aké výhody plynú z účasti v I., II. pilieri a aké riziká alebo nevýhody prináša jeden či druhý pilier. Len informovaný človek sa môže rozhodnúť slobodne a nestane sa bábkou v rukách niekoho iného. Ľudia by nemali nechať rozhodovať o ich budúcnosti tých, ktorí nemajú problém pokriviť pravdu tak, ako to vyhovuje len ich obchodu. Ďakujem za pozornosť, skončila som, pán predsedajúci.